“อาม่า มารีน” แปรสภาพเป็นมหาชนจ่อเทรด mai ระดมทุนขยายธุรกิจโลจิสติกส์
บริษัท อาม่า มารีน จำกัด ผู้ประกอบธุรกิจให้บริการขนส่งสินค้าเหลวทางทะเล และให้บริการขนส่งสินค้าเหลวทางบก ในกลุ่มบริษัท พีทีจี เอ็นเนอยี จำกัด (มหาชน)หรือ PTG แปรสภาพเป็นบริษัทมหาชน เพื่อเตรียมความพร้อมเข้าจดทะเบียนในตลาดmai ระดมทุนขยายธุรกิจโลจิสติกส์
30 พ.ค. 2559

นางศรัณยา กระแสเศียร กรรมการผู้จัดการ บริษัท เซจแคปปิตอล จำกัด ในฐานะที่ปรึกษาทางการเงินของ อาม่า มารีน  เปิดเผยว่า บริษัท อาม่า มารีน จำกัด ได้ดำเนินการแปรสภาพเป็นบริษัทมหาชนแล้ว นับเป็นอีกหนึ่งก้าวสำคัญในการแสดงความพร้อมในการเข้าจดทะเบียนในตลาดหลักทรัพย์ เอ็ม เอ ไอ โดยบริษัทได้เข้ามามีบทบาทในการให้คำปรึกษาในการจัดโครงสร้างธุรกิจ และโครงสร้างทางการเงินให้เป็นไปตามหลักเกณฑ์ และอยู่ในระหว่างการเตรียมแบบแสดงรายการข้อมูลการเสนอขายหลักทรัพย์ (Filing) เพื่อยื่นคำขออนุญาตต่อสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) เพื่อนำเงินที่ได้มาลงทุนในธุรกิจโลจิสติกส์และใช้เป็นเงินทุนหมุนเวียนในธุรกิจ
ทั้งนี้ หลังจากการแปรสภาพแล้วส่งผลให้อาม่า มารีน มีทุนจดทะเบียน 215,800,000 บาท แบ่งเป็นแบ่งเป็นหุ้นสามัญจำนวน 431,600,000 หุ้น มูลค่าที่ตราไว้หุ้นละ 0.50 บาท โดยทุนเรียกชำระแล้วเท่ากับ 161,800,000 บาท แบ่งเป็นหุ้นสามัญ 323,600,000 หุ้น มูลค่าที่ตราไว้หุ้นละ 0.50 บาท
ด้านนายพิศาล รัชกิจประการ  กรรมการผู้จัดการ อาม่า มารีน กล่าวว่า ในช่วงต้นปีนี้ PTG ได้เข้าลงทุนบริษัท ผ่านบริษัท พีทีจี โลจิสติกส์ จำกัด (PTGLG ) ซึ่ง PTG ถือหุ้น 100% โดย PTGLG ได้ซื้อหุ้นสามัญเพิ่มทุนของบริษัทจำนวน 32.01% ของหุ้นที่จำหน่ายได้แล้วทั้งหมดหลังการเสนอขายหุ้นเพิ่มทุนในครั้งนั้น โดยคิดเป็นเงิน 621.60 ล้านบาท
ทั้งนี้ การเข้าร่วมลงทุนของ PTG ในครั้งนั้นได้ช่วยเพิ่มศักยภาพในการดำเนินธุรกิจให้กับทั้ง อาม่า มารีน และ PTG โดย อาม่า มารีน นำเงินบางส่วนไปใช้ในการลงทุนเพิ่มเรือบรรทุกสินค้าและรถบรรทุกสินค้า เพื่อเพิ่มศักยภาพในการให้บริการ และมีแผนที่จะนำเงินที่ได้ไปใช้ในการลงทุนในอนาคต สำหรับ PTG การลงทุนดังกล่าวช่วยลดภาระการบริหารงานด้านการขนส่งของ PTG เนื่องจาก PTG สามารถให้ อาม่า มารีน ขนส่งน้ำมันให้บางส่วน โดยที่ PTG ยังสามารถบริหารจัดการการขนส่งทั้งหมดได้อย่างมีประสิทธิภาพ นอกจากนี้ การลงทุนใน อาม่า มารีน ยังช่วยเพิ่มศักยภาพในด้านโลจิสติกส์ให้กับ PTG มากยิ่งขึ้น